রমজান মাসের রোজা শুরু হয়ে গেছে। দেখতে দেখতে চলে আসবে ঈদ। অনেক আধুনিক মেয়েরা আছেন যারা এখনও নিজের পছন্দ সই ড্রেস অর্ডার দিয়ে বানিয়ে পরতে পছন্দ করেন। যে কোনো উৎসব শুরু হলেই ছেলেমেয়ে-বুড়ো প্রত্যেকেরই যেন দর্জিবাড়িতে যাওয়া-আসার পাল্লা বেড়ে যায়। কেনার চাইতে বানানোর প্রবণতা এখনও জনপ্রিয়তা হিসেবে কাজ করে। তাই যারা তাদের ঈদের ড্রেসটি খুবই সুন্দর ও আধুনিক ডিজাইনের তৈরি করতে চান তারা আজই পছন্দ মত কাপড় কিনে দর্জিবাড়িতে দিয়ে আসুন। কেননা বেশিরভাগ দর্জিরা রোজার মাসে দশ রোজাতেই কাপড় অর্ডার নেয়া বন্ধ করে দেয়। নতুন কাপড় কেনার পূর্বে অবশ্যই কয়েকটি মার্কেটে ঘুরে নেবেন তাতে কাপড়ের মান ও দাম যাচায়ের সুযোগ থাকে। বিভিন্ন ফ্যাশন হাউসগুলোতে ঘুরে ঘুরে দেখে নিন এবারের তরুণ ফ্যাশন ডিজাইনাররা কেমন ডিজাইনের নতুন ড্রেসগুলো তৈরি করেছেন। একদিন নয় দু’তিন দিন ঘুরে আইডিয়া নিন। আর নিজেই নিজের ড্রেসটি পরিকল্পনা করুন। কোন কাপড়ে কোন ডিজাইনটি করলে ভাল লাগবে। ইচ্ছে করলে ড্রেসটি বানানোর পরও হাতে কিছু কাজ করে ড্রেসটি আরো গর্জিয়াস করে তৈরি করতে পারেন। বিশাল, চিনন, পাকিস্তানি কটন, ইন্ডিয়ান রিভা ও বাংলাদেশী থ্রিপিসে কারচুপি করা কাপড়ের চাহিদাই বেশি। নানারকম জর্জেটের কাপড়, থান কাপড়, প্রিন্টের কাপড়ও চলছে পুরো দমে। তবে থান ও প্রিন্টের কাপড়ের মধ্যে জরি, চুমকির কাজ, মসলিনের কাপড়ের উপর কারচুপি, সুতির ওপর বসানো কাজ করা কাপড়ের চাহিদাও বেশ তুঙ্গে উঠেছে। আপনি নিজে যদি কাপড় কিনতে না পারেন তাহলে এমন একজনকে নিয়ে যাবেন যিনি কাপড়ের দাম ও মান যাচাইবাছাই করতে পারে। খাদি কাপড় ৫০-৯০ টাকা গজ, রুবিয়া জর্জেট ১৪০-১৬০ টাকা, চায়না চিকেন জর্জেট বিভিন্ন ডিজাইন ও রঙের পাওয়া যাবে ৮০-২৩০ টাকায়, লেডিহেমিল্টন ১২০, লেজার জর্জেট ১০০ -১২০ টাকা।